Nr. ....../......................2024

**REFERAT DE APROBARE**

**pentru modificarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023.***

**Baza legală a proiectului de ordin supus aprobării** o constituie prevederile art. 12 alin. (4) din Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare, ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

Propunerea de modificare survine din necesitatea de a armoniza anumite prevederi din ghidul de finanțare în vigoare, ceea ce va contribui la evitarea interpretărilor ambigue și la asigurarea unei transparențe sporite în procesul de finanțare.

În cadrul următoarelor sesiuni ce vor fi demarate în baza noului ghid de finanțare, se vor aloca fonduri suplimentare pentru achiziționarea instalațiilor de stocare a energiei electrice produsă din surse regenerabile. Achiziționarea bateriilor pentru un sistem fotovoltaic este esențială pentru stocarea energiei generate de panouri în timpul zilei, permițând utilizarea acesteia pe timpul nopții sau în condiții meteorologice nefavorabile. Aceste baterii cresc autonomia și independența energetică a utilizatorului față de rețeaua electrică, asigurând continuitatea furnizării energiei chiar și în cazul unor pene de curent. De asemenea, bateriile permit o gestionare mai eficientă a consumului de energie, folosind energia stocată în momentele de vârf și reducând necesitatea achiziționării de energie suplimentară la prețuri mai mari.

În cele ce urmează, se regăsec modificările esențiale care au fost aduse ghidului de finanțare:

* Introducerea obligației de a stoca cantitatea de energie electrică produsă din surse regenerabile, prin montarea unei instalații de stocare a energiei electrice produsă din surse regenerabile cu baterii;
* Acordarea unei finanțări în cuantum de maximum 30.000 lei pentru achiziționarea și montarea unui sistem de panouri fotovoltaice și a unei instalații de stocare a energiei electrice produsă din surse regenerabile cu baterii, sub condiţia suportării unei contribuții proprii a beneficiarului de 3.000 de lei;
* Interdicția acordării finanțării numai pentru achiziționarea și montarea unui sistem de panouri fotovoltaice, ori numai pentru achiziționarea și montarea unei instalații de stocare a energiei electrice produsă din surse regenerabile cu baterii;
* Eligibilitatea cheltuielilor cu extinderea sistemelor de panouri fotovoltaice instalate, prin montarea unui sistem complet de panouri fotovoltaice cu putere minimă instalată de 3 kW și cheltuielile cu instalațiile de stocare a energiei electrice produsă din surse regenerabile;
* Posibilitatea acordată instalatorilor validați de a solicita clarificări în procesul de analiză a documentelor încărcate în aplicație, în cazurile în care nu se poate stabili cu certitudine eligibilitatea solicitantului ori a proiectului;
* Introducerea anumitor definiții ale termenilor și sintagmelor utilizate în cuprinsul ghidului;
* Anumite prevederi din cuprinsul ghidului au fost modificate pentru o formulare mai clară și înțelegere îmbunătățită a frazei, astfel încât mesajul să fie transmis într-un mod eficient și să fie recepționat mai ușor de către potențialii solicitanți. Prin astfel de îmbunătățiri de formă, s-a urmărit o exprimare coerentă și accesibilă, facilitând asimilarea informațiilor și eliminând eventualele ambiguități.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 27.08.2024.

Pentru motivele invocate, vă rugăm să aprobați *proiectul de ordin* ***pentru modificarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023.***

PREȘEDINTE,

Laurențiu Adrian NECULAESCU

Director General,

Florin Răzvan ALECU

Director General Adjunct,

Andreea COMAN

Elaborat

Șef Birou analiză și avizare,

Daniela DĂNILĂ